Úrad vlády SR							Na rokovanie vlády SR Sekcia hospodárskej politiky						dňa 18.7.2001 	
     									k číslu: 5031, 5033 a 5032
									k bodu:  9, 10 a 11 

S t a n o v i s k o

k Správe o poľnohospodárstve a potravinárstve v Slovenskej republike 2001
k  Správe o lesnom hospodárstve v Slovenskej republike 2001 a
k  Správe  o vodnom hospodárstve v Slovenskej republike 2001
___________________________________________________________________________

I.

Správy predkladá minister pôdohospodárstva na základe Plánu práce vlády SR na rok 2001.

	Správa o poľnohospodárstve a potravinárstve uvádza a hodnotí stav ekonomiky, organizácie, transformácie, legislatívy	a prípravy na vstup  SR do EÚ v odvetviach poľnohospodárstva a potravinárstva, ako aj účinnosť uplatňovaných opatrení a nástrojov v usmerňovaní ich vývoja, podľa charakteristík výsledkov dosiahnutých v roku 2000.

	Konštatuje sa, že celkove došlo k zlepšeniu hospodárskych výsledkov, keď medziročne došlo k zníženiu straty v poľnohospodárskej prvovýrobe z -2,040 mld. Sk na -591 mil. Sk, pričom podiel počtu ziskových podnikateľských subjektov stúpol z 52 % na 53 %. Potravinársky priemysel dosiahol zníženie straty z -925 mil. Sk na -411 mil. Sk.	

	Saldo zahraničného obchodu dosiahlo – 16,8 mld. Sk (najväčšie záporné saldo od roku 1993) a predstavuje až 39,7 % z celkového salda zahranično obchodnej výmeny SR.

	Došlo k zmierneniu rozdielov medzi cenovými úrovňami vstupov a výstupov v poľnohospodárstve, avšak zlepšenie výsledkov hospodárenia značne podporili osobitné vládne subvencie poľnohospodárom na čiastočnú úhradu škôd z mimoriadneho sucha a na založenie tohtoročnej úrody v roku 2000 vo výške 3,495 mld. Sk a ďalších 800 mil. Sk ako pôžička pre Štátny fond trhovej regulácie v poľnohospodárstve.

	Podpora  poľnohospodárstva z verejných zdrojov vyjadrená ekvivalentom produkčných subvencií (ich podielom na hrubej poľnohospodárskej produkcii) bola aj v roku 2000 v SR (22 %) výrazne nižšia ako v krajinách EÚ (v priemere 38 %), ale vyššia ako v ČR (18 %), v Maďarsku (18 %) a v Poľsku (20 %). V ekvivalente celkovej podpory poľnohospodárstva (vrátane exportných podpôr) v prepočte na 1 ha poľnohospodárskej pôdy je porovnanie ešte rozdielnejšie, keď táto podpora dosiahla v krajinách  EÚ  v priemere 751 USD, v ČR  163 USD,  v Maďarsku 175 USD, v Poľsku 129 USD a v SR 133 USD. (Uvedené charakteristiky pritom nezohľadňujú podiel ornej pôdy z celkového poľnohospodárskeho pôdneho fondu, ktorý je v SR nižší  voči ostatným krajinám z V 4  cca o 15 percentuálnych bodov. Prehľady sú v tabuľkách  na str. 47 a 53 správy ). 

	Správa (analogicky aj správy za lesné a vodné hospodárstvo) uvádza východiská pre rozpočet na rok 2002 v porovnaní s požiadavkami na výdavky zo štátneho rozpočtu podľa Koncepcie agrárnej a potravinovej politiky do roku 2005 a návrh aktualizácie  opatrení na realizáciu zámerov koncepcie na rok 2002.

	Správa o lesnom hospodárstve podáva analytický prehľad o stave odvetvia a jeho postavení v ekonomike, hodnotí úroveň obhospodarovania, využívania a ochrany lesov, ekonomiky, financovania a obchodu, stav poľovníctva, legislatívnu a normotvornú činnosť, najmä  z hľadiska  transpozície noriem EÚ, podľa charakteristík výsledkov v roku 2000.

	Pri  pretrvávajúcej  disparite úrovne cien vstupov a výstupov a pri nespoplatnení verejnoprospešných činností v lesníctve sa v roku 2000 dosiahol hospodársky výsledok 185 mil. Sk (v roku 1999  bol záporný - 33 mil. Sk) s prispením dotácií 572 mil. Sk zo štátneho rozpočtu.

	Ročný etát ťažby dreva stúpol medziročne z 5,181  mil. metrov kubických na 5,325 mil. metrov kubických, skutočná ťažba stúpla  zo 6,070 mil. metrov kubických  na  6,168 mil. metrov kubických, z toho náhodná ťažba vyvolaná najmä pôsobením škodlivých činiteľov bola medziročne zvýšená zo 45 % na 48,5 %, v tom  viac ako dve tretiny predstavuje spracovanie dreva  z lesov poškodených vetrovou kalamitou (najviac za posledné desaťročie).

	Správa o vodnom hospodárstve v roku 2001 sa zaoberá najmä hodnotením stavu v zásobovaní pitnou vodou, odvedení a čistení odpadových vôd, v dodávke povrchových vôd a v správe vodných tokov, ekonomikou a pôsobením ekonomických nástrojov v odvetví podľa výsledkov v roku 2000.

	Vývoj cien za vodohospodárske výkony, aj zásluhou nespoplatnenia činností verejnoprospešného charakteru (ochrana pred povodňami, udržiavanie plavebných podmienok a pod.), zaostával za rastom súvisiacich ekonomicky nutných nákladov aj v roku 2000.

	Štátne podniky vodární a kanalizácií dosiahli v súhrne opäť stratu v hospodárení, ktorá sa medziročne  prehĺbila zo  - 62 mil. Sk na  - 80 mil. Sk. Slovenský vodohospodársky podnik, š.p. pre správu tokov dosiahol opätovne len mierny zisk 30 mil. Sk. Na investičnú výstavbu im boli poskytnuté dotácie zo štátneho rozpočtu v obmedzenej miere (254 mil. Sk, resp. 219 mil. Sk).

	Priebežne sa rieši problematika transformácie a finančnej stabilizácie š.p. Vodohospodárska výstavba vytvorením š.p. Vodné dielo Gabčíkovo (k 1.1.2002),  Program protipovodňovej ochrany do roku 2010 a  transformácia š.p. vodární a kanalizácií na obecné vodárenské akciové spoločnosti (do 30.6.2002).

II.

	Vyhodnotenia výsledkov medzirezortného pripomienkového konania k jednotlivým zeleným správam uvádzajú akceptovanie došlých pripomienok, príp. vysvetľujúce stanovisko MP SR. 

MF SR  v pripomienkach  ku každej správe upozorňuje, že návrhy MP SR  na účasť prostriedkov štátneho rozpočtu  na financovaní potrieb jednotlivých odvetví v roku 2002 možno považovať za informatívne a budú podliehať v rozsahu a  štruktúre návrhu štátneho rozpočtu na rok 2002 pre kapitolu MP SR s uplatnením priorít v  systéme programového rozpočtovania.

III.

	Predložené správy predstavujú potrebný aktuálny analyticko-syntetický podklad pre prijatie navrhovaných akčných opatrení do roku 2002, uvádzaných na záver v  správach.

	Tohtoročné zelené správy poskytujú  ekonomické charakteristiky východiskového roka 2000, ako porovnávacej základne pre nastávajúce každoročné parametrické hodnotenie plnenia zámerov  vládou schválených  koncepcií agrárnej a potravinovej, lesníckej a vodohospodárskej politiky do roku 2005.

	Navrhované opatrenia aktualizujú a doplňujú  opatrenia  z uvedených koncepcií na  najbližšie obdobie do roku 2002, s dôrazom na adaptáciu odvetví na podmienky vstupu SR do EÚ,  rozvoj vidieka ,  zamestnanosti a regionálny rozvoj.  V oblasti agropotravinárstva zároveň  rozvíjajú  úlohy vyplývajúce z  Vyhlásenia vlády SR o hospodárskej politike pre účely  Staff monitored program pre zlepšenie jeho konkurencieschopnosti a pozícií na vnútornom a zahraničnom trhu.

	Porada ekonomických ministrov vlády SR prerokovala  9.7.2001 predkladané správy s týmito závermi:

-  Správa o poľnohospodárstve a potravinárstve v SR 2001:
	1. berie na vedomie predloženú správu,
	2. odporúča  vláde SR správu schváliť.

-  Správa o lesnom hospodárstve v SR 2001:
	1. berie na vedomie predloženú správu s pripomienkami,
	2. odporúča predkladateľovi:
	    - ekonomické údaje uvádzať osobitne pre štátny  a neštátny sektor,
	    - dopracovať monitorovací systém pri vývoze dreva,
	    - doplniť správu  o porovnanie domácich a zahraničných cien ihličnatého 
	       a listnatého dreva,
	    - doplniť správu o vývoj pohľadávok po splatnosti za predaj dreva,
	    - upraviť bod C.1 návrhu uznesenia vlády podľa pripomienok MŽP SR,
	3. odporúča vláde SR doplnenú správu schváliť.

-  Správa o vodnom hospodárstve v SR 2001:
	1. berie na vedomie predloženú správu s pripomienkami,
	2. odporúča predkladateľovi doplniť správu podľa pripomienok MŽP SR,
	3. odporúča vláde SR doplnenú správu schváliť.

	V predloženom znení správy za lesné hospodárstvo, aj v zmysle pripomienky MŽP SR z PEM, je potrebné  v texte bodu C.1 návrhu uznesenia vlády SR  nahradiť slová "časti III." slovami "časti C.". Odporúčania Porady ekonomických ministrov predkladateľ do textu tejto správy nepremietol. V tomto smere by bolo účelné vysvetlenie od  predkladateľa, podobne aj k opätovne na PEM vzneseným dvom pripomienkam MŽP SR z pripomienkového konania správy o vodnom hospodárstve, týkajúcich sa legislatívy vôd a prípravy na vstup do EÚ.

	Vzhľadom na uvedené odporúčame vláde SR správu  o agropotravinárstve a návrh uznesenia vlády  k nej schváliť, a  o schválení lesníckej správy  a  vodohospodárskej správy rozhodnúť na základe výsledkov rozpravy vo vláde.

Bratislava  16.7.2001